
Παρουσίαση των εκδόσεων

του Κέντρου Επιστημονικών Ερευνών

για το έτος 2016

στο Σπίτι της Κύπρου

Το Κέντρο Επιστημονικών Ερευνών του Υπουργείου Παιδείας και Πολιτισμού της Κύπρου σε συνεργασία με το Σπίτι της Κύπρου πραγματοποίησαν την  Τετάρτη 1 Νοεμβρίου 2017, στο Σπίτι της Κύπρου, την παρουσίαση των εκδόσεων του Κέντρου Επιστημονικών Ερευνών για το έτος 2016.

Τους παρευρισκομένους, τους ομιλητές και τη διευθύντρια του Κέντρου καλωσόρισε η Μορφωτικός Σύμβουλος κ. Μαρία Παναγίδου.

«Οι εκδόσεις είναι αποτέλεσμα των βραχυπρόθεσμων και μακροπρόθεσμων ερευνητικών προγραμμάτων που εκπονήθηκαν από επιστήμονες της Κύπρου και του εξωτερικού στο πλαίσιο της συνεργασίας τους με το Κέντρο Επιστημονικών Ερευνών» είπε η Διευθύντρια του Κέντρου, κ. Άννα Λοϊζίδου-Pouradier Duteil χαιρετίζοντας την εκδήλωση. Έκανε μια σύντομη αναφορά στους παρουσιαζόμενους τόμους και τους συγγραφείς τους και ευχαρίστησε ολόψυχα όλους τους επιστήμονες που συνέβαλαν στην έκδοση των βιβλίων, τους ομιλητές καθώς και όλους όσοι συνετέλεσαν στην παρουσίαση στο Σπίτι της Κύπρου.

Ο Διευθυντής Ερευνών στο Ινστιτούτο Ιστορικών Ερευνών του Εθνικού Ιδρύματος Ερευνών κ. Χαράλαμπος Γάσπαρης, παρουσίασε τις 12 μελέτες που φιλοξενούνται στην «Επετηρίδα Κέντρου Επιστημονικών Ερευνών, τ. XXXVIII» οι οποίες  καλύπτουν την περίοδο από τον 14ο αιώνα μέχρι και τον 20ό, της φραγκικής, οθωμανικής και βρετανικής κυριαρχίας στην Κύπρο. Ο ομιλητής αποτιμώντας το περιεχόμενο είπε ότι «ο τόμος της επετηρίδας όπως ακούσατε από την σύντομη παρουσίαση των 12 μελετών είναι πλούσιος θεματικά και με ευρύ χρονολογικό φάσμα ικανοποιώντας τους μελετητές πολλών περιόδων της κυπριακής ιστορίας. Ένα ενδιαφέρον χαρακτηριστικό του τόμου αποτελεί το γεγονός ότι σχεδόν όλες οι μελέτες, αν και αποτελούν όπως είναι αναμενόμενο πρωτότυπες συνθέσεις που τεκμηριώνονται από πρωτογενές υλικό, αναδεικνύουν ταυτόχρονα ή και προσφέρουν κείμενα ανέκδοτων πηγών ενισχύοντας η κάθε μια με τον τρόπο της το corpus των πηγών της κυπριακής ιστορίας».

Το βιβλίο «Ottoman Documents from the Archives of the Venetian Consulate of Cyprus, 1671-1765» του Καθηγητή του Πανεπιστημίου Κύπρου κ. Θεοχάρη Σταυρίδη Σταυρίδη παρουσίασε η Επίκουρη Καθηγήτρια στο Τμήμα Ιστορίας του Ιονίου Πανεπιστημίου κ. Σοφία Λαΐου. «Ο Θ.Σ». ανέφερε η κ. Λαΐου «επικεντρώνει στην ιστορία της Κύπρου τον 18ο αιώνα, αφορά στην έκδοση 138 οθωμανικών εγγράφων που προέρχονται από τις αρχειακές συλλογές του Βενετικού Προξενείου στην Κύπρο και οι οποίες βρίσκονται στα κρατικά αρχεία της Βενετίας. Το δε αρχειακό υλικό καλύπτει την περίοδο 1681-1765 και πρόκειται για ιεροδικαστικά έγγραφα, διαφόρων ειδών πιστοποιητικά, σουλτανικές διαταγές και χρεωστικές ομολογίες που αναφέρονται στη Λάρνακα, κέντρο της εμποροαστικής δραστηριότητας στην Κύπρο, καθώς και στην περιοχή της Μεσαορίας που τροφοδοτούσε το νησί με αγροτική παραγωγή. Ολοκληρώνοντας την εισήγησή της υπογράμμισε ότι «το πλέγμα των σχέσεων της τοπικής μουσουλμανικής ελίτ που διαπλέκονταν στο χώρο της οικονομίας, τόσο με ξένους εμπόρους αλλά και με τους χριστιανούς δραγουμάνους του παλατιού, τους μεσάζοντες δηλαδή μεταξύ χριστιανών Οθωμανών και διοίκησης, αναδεικνύεται στο βιβλίο του Θεοχάρη Σταυρίδη με τρόπο άρτιο σαφή και τεκμηριωμένο και το καθιστούν σημαντική συμβολή στον χώρο των Οθωμανολογικών Σπουδών».
Η Κύρια Ερευνήτρια στο Ινστιτούτο Ιστορικών Ερευνών του Εθνικού Ιδρύματος Ερευνών κ. Μαρίνα Κουμανούδη παρουσίασε το έργο «Gênes et L’Outre-Mer. Actes notariés rédigés à Chypre par le notaire Antonius Folieta (1445-1458)» που εκπονήθηκε από τους Michel Balard Ομότιμο Καθηγητή του Πανεπιστημίου της Σορβόννης, Laura Balletto Ομότιμη Καθηγήτρια του Πανεπιστημίου της Γένουας και Catherine Otten-Froux Ομότιμη Καθηγήτρια του Πανεπιστημίου του Στρασβούργου. Το έργο αφορά στο εμπόριο και τη θεσμική παρουσία των Γενουατών στην Κύπρο και ειδικότερα στην Αμμόχωστο. Πρόκειται για τον 8ο και τελευταίο τόμο μιας σειράς, ο οποίος εντάσσεται σε ένα ευρύτερο μακροπρόθεσμο ερευνητικό πρόγραμμα που άρχισε το 1982 στη Γένουα υπό τη διεύθυνση του διεθνούς φήμης μεσαιωνολόγου Geo Pistarino και ολοκληρώθηκε από το Κέντρο Επιστημονικών Ερευνών της Κύπρου υπό την εποπτεία της κ. Άννας Λοϊζίδου-Pouradier Duteil. Σκοπός εκείνου του προγράμματος ήταν η διπλωματική έκδοση όλων των συμβολαιογραφικών πράξεων που βρίσκονται στα εθνικά αρχεία της Γένουας. Συνοψίζοντας η ομιλήτρια είπε ότι «το ενδιαφέρον και η σημασία των πράξεων αυτών συνίσταται στο γεγονός ότι επειδή ακριβώς μας παρέχουν την εικόνα της παρακμής στην πόλη, εξεταζόμενες σε συνδυασμό με τις άλλες νοταριακές πράξεις που έχουμε από τον 13ο αιώνα μας επιτρέπουν να σχηματίσουμε μια πολύ ολοκληρωμένη εικόνα για την εξέλιξη της ζωής στην πόλη αλλά και να κάνουμε πολύ αξιόλογες συγκρίσεις».

